U Gračanici u toku noći izvršeno dvanaest krađa

GRAČANICA - Na području opštine Gračanica u toku noći izvršeno je dvanaest krađa, ukraden je jedan automobil, a nekoliko njih je obijeno. Meštani sa kojima je razgovarala ekipa RTK2 navode da nisu primetili ništa neobično,

RTK2

× U Gračanici u toku noći izvršeno dvanaest krađa

"Noćas je sin nešto čuo, izlazio je dva puta, a tek rano jutros smo primetili pokušaj krađe. Kada su hteli da uđu u kola polomili su staklo, ali nisu uspeli da ga ukradu", rekao je za RTK2 Nikola Popović.

Iz kola je ukradeno 300 evra, kola su dosta ogrebana, a mora i staklo da se menja", kazao je Nikolin unuk, Strahinja Popović.

Nebojša Dabić je drugi put na meti provalnika. Ovoga puta su pokušali da mu ukradu kola, u čemu, na svu sreću nisu uspeli, ali je pričinjena materijalna šteta.

"Razbijeno je levo prednje staklo, šrafcigerom, kako kaže policija. Nisu uspeli da ukradu auto, ali mi je ukraden novačanik sa dokumentima, a onda su pored garaže pobegli".

Povodom prilično nestabilne bezbedonosne situacije na području Opštine Gračanica, predsednik Srđan Popović održao je sastanak sa komandirom policijske stanice i predstavnicima Kfora, pri čemu je dogovoreno da već od sutra budu pojačane policijske snage, a na rubnim mestima opštine biće postavljene četiri podstanice.

"Rekao sam pripadnicima policije da odmah povećaju broj policijaca na terenu, a imaću i sastanak sa meštanima koji su uznemireni. Četiri nove policijske podstanice biće postavljene već sutra", navodi Popović.

Sastanku je prisustvovao i pukovnik Kfora Danijel Baneta.

"Sastanak je bio dobar i imam jasnu sliku šta treba uraditi po pitanju bezbednosti. Uradićemo sve da situacija bude pod kontrolom", istakao je Baneta.

Komandir polcijske stanice u Gračanici Bratislav Trajković je za RTK2 rekao da je prijavljeno dvanaest krađa, i da je pričinjena materijalna šteta.

"Istraga je u toku i u ovom trenutku nemamo više informacija o počiniocima", istakao je Trajković.

I pored noćašnjih krađa i događaja u Suvom Dolu, komandir policijske stanice u Gračanici Bratislav Trajković kaže da je situacija na području ove opštine stabilna i da meštani nemaju razloga za strah.